b"\n_START_ARTICLE_\nThe Singles Collection (album, Britney Spears)\n_START_SECTION_\nOzadje\n_START_PARAGRAPH_\n12. julija 2009 je Britney Spears preko Twitterja oznanila, da je pri\xc4\x8dela snemati novo gradivo in da odhaja v studio s \xc5\xa1vedskim tekstopiscem in producentom Maxom Martinom. 23. septembra 2009 je zalo\xc5\xbeba Jive Records preko uradne spletne strani Britney Spears potrdila, da bodo ob deseti obletnici za\xc4\x8detka pevkine kariere izdali kompilacijo z najve\xc4\x8djimi uspe\xc5\xa1nicami z naslovom The Singles Collection. Album je sledil njeni prej\xc5\xa1nji kompilaciji z najve\xc4\x8djimi uspe\xc5\xa1nicami, Greatest Hits: My Prerogative, izdani leta 2004. Napisali so, da bodo album izdali 24. novembra 2009 in da vklju\xc4\x8duje tudi novo pesem,\xc2\xa0\xc2\xbb3\xc2\xab, ki jo je produciral Max Martin. Kompilacijo so izdali v dveh formatih, v standardni verziji in raz\xc5\xa1irjeni verziji. Standardna verzija je vklju\xc4\x8devala en CD s sedemnajstimi pesmimi, vklju\xc4\x8dno s pesmijo \xc2\xbb3\xc2\xab, raz\xc5\xa1irjena verzija pa je vklju\xc4\x8devala \xc5\xa1e dodatek k albumu, torej devetindvajset singlov, vklju\xc4\x8dno s pesmijo \xc2\xbb3\xc2\xab, vsak singl je bil ovit v originalno naslovnico, vklju\xc4\x8deval pa je tudi B-stran ali remiks. Dodatek k albumu je vklju\xc4\x8deval tudi knji\xc5\xbeico z najbolj ikonskimi fotografijami in dejstvi o vsakem singlu ter DVD z videospoti Britney Spears, razporejenimi po datumih izida._NEWLINE_14. oktobra 2009 je zalo\xc5\xbeba Jive Records na tiskovni konferenci oznanila, da bodo standardno verzijo izdali prej, in sicer 10. novembra 2009. Datum izida raz\xc5\xa1irjene verzije z dodatkom k albumu je ostal enak. Naslednjega dne so oznanili, da bodo 10. novembra izdali tudi verzijo s CD-jem in DVD-jem v vseh dr\xc5\xbeavah razen v dr\xc5\xbeavah po Severni Ameriki. Ta razli\xc4\x8dica je vklju\xc4\x8devala vse pesmi s standardne razli\xc4\x8dice ter singl\xc2\xa0\xc2\xbbI'm Not a Girl, Not Yet a Woman\xc2\xab.\n_START_SECTION_\nSprejem kritikov\n_START_PARAGRAPH_\nStephen Thomas Erlewine s spletne strani Allmusic je kompilaciji dodelil pet zvezdic in jo primerjal s kompilacijo Greatest Hits: My Prerogative; napisal je, da \xc4\x8deprav sta obe kompilaciji enako dolgi, ob poslu\xc5\xa1anju \xc2\xbbdo\xc5\xbeivljamo razli\xc4\x8dne izku\xc5\xa1nje\xc2\xab. Napisal je, da so zadnje pesmi \xc2\xbbpomagale potisniti kompilacijo The Singles stran od teen pop glasbene zvrsti, bolj proti dance-popu. [...] Rezultat so mo\xc4\x8dnej\xc5\xa1e pesmi, saj ni toliko po\xc4\x8dasnih del, samo neusmiljeni refreni in ritem, ki bi lahko bil definicija vseh pesmi tega desetletja.\xc2\xab Tudi Mayer Nissim iz revije Digital Spy je albumu dodelil pet zvezdic, saj naj bi \xc2\xbbpopolno zajel kariero ene izmed najbolj\xc5\xa1ih glasbenic v zadnjih desetih letih. Popelje nas od pesmi '\xe2\x80\xa6Baby One More Time' do pesmi 'Radar', od \xc5\xa1olskih uniform do soparnih pomankljivih oblek. [...] Pesem z Madonno, 'Me Against the Music', je zagotovo zabavna, a tu prevzame vlogo, s katero Britney Spears doka\xc5\xbee, da naziv kraljice popa pravzaprav pripada njej.\xc2\xab\xc2\xa0Novinar je napisal, da Britney Spears s kompilacijo poka\xc5\xbee, kak\xc5\xa1en vpliv je imela na pop kulturo, predvsem s pesmimi\xc2\xa0\xc2\xbbOops!... I Did It Again\xc2\xab,\xc2\xa0\xc2\xbbToxic\xc2\xab\xc2\xa0in\xc2\xa0\xc2\xbbStronger\xc2\xab._NEWLINE_Brian Linder iz revije IGN je napisal: \xc2\xbbKompilacija iz leta 2004, Greatest Hits: My Prerogative [...] je zajela vrhunce Britneyjinega razcveta, vendar mu primankuje ve\xc4\x8d odraslega, klubskega materiala, ki ga je ustvarila v zadnjih letih. Zaradi tega je ta kompilacija tista, ki si jo mora kupiti vsak obo\xc5\xbeevalec.\xc2\xab Mike Diver iz BBC Online je napisal, da je kompilacija \xc2\xbbdefinicija vseh Britneyjinih albumov\xc2\xab\xc2\xa0in dodal, da \xc2\xbbte pesmi ozna\xc4\x8dujejo neko to\xc4\x8dko, ostanejo v spominu - so bistvenega pomena za pop glasbo v zadnjih desetih letih in zaslu\xc5\xbeijo si bolj\xc5\xa1e ob\xc4\x8dinstvo od tako imenovanih zahtevnih poslu\xc5\xa1alcev.\xc2\xab Evan Sawdey iz revije PopMatters je menil, da je album \xc2\xbbsijajna zbirka zvokov v karieri ene izmed najbolj\xc5\xa1ih \xc5\xbeenskih pop pevk prej\xc5\xa1njega desetletja. Zgo\xc5\xa1\xc4\x8denka je napolnjena s svetlej\xc5\xa1o [...] in te\xc5\xbejo energijo Britney Spears, ki je brez dvoma ena izmed najmo\xc4\x8dnej\xc5\xa1ih ustvarjalcev.\xc2\xab Novinar revije Sputnikmusic je napisal: \xc2\xbbBritneyjina druga kompilacija z najve\xc4\x8djimi uspe\xc5\xa1nicami je izjemno mo\xc4\x8dna. Ve\xc4\x8dinoma se osredoto\xc4\x8da na ritem, plesne to\xc4\x8dke, zraven pa za spremembo vklju\xc4\x8dijo \xc5\xa1e nekaj po\xc4\x8dasnej\xc5\xa1ih pesmi, nikoli pa se ne oddalji dale\xc4\x8d od popa.\xc2\xab\xc2\xa0Dodal je \xc5\xa1e: \xc2\xbbBritney Spears ena izmed najuspe\xc5\xa1nej\xc5\xa1ih glasbenic desetletja, je kaj \xc4\x8dudnega, da je kompilacija tako dobra?\xc2\xab\n_START_SECTION_\nDose\xc5\xbeki na lestvicah\n_START_PARAGRAPH_\nNa ameri\xc5\xa1ki glasbeni lestvici, Billboard 200, je kompilacija The Singles Collection z 26.800 prodanih izvodov v prvem tednu od izida debitirala na dvaindvajsetem mestu. Album je v Zdru\xc5\xbeenih dr\xc5\xbeavah Amerike prodal ve\xc4\x8d kot 172.000 kopij izvodov. V Kanadi je kompilacija za 40.000 prodanih izvodov prejela zlato certifikacijo s strani organizacije Canadian Recording Industry Association (CRIA). Album je debitiral na petnajstem mestu mehi\xc5\xa1ke glasbene lestvice, kjer je nazadnje za ve\xc4\x8d kot 30.000 prodanih izvodov prejela zlato certifikacijo s strani organizacije Asociaci\xc3\xb3n Mexicana de Productores de Fonogramas y Videogramas (AMPROFON). 23. novembra 2009 je kompilacija debitirala na triindvajsetem mestu avstralske glasbene lestvice. Istega tedna je debitirala na dvaindvajsetem mestu novozelandske lestvice. Album je zasedel eno izmed prvih \xc5\xa1tirideset mest na belgijski (valonski), danski, gr\xc5\xa1ki in norve\xc5\xa1ki glasbeni lestvici ter se uvrstila \xc5\xa1e na belgijsko (flandrsko), finsko, \xc5\xa1pansko in nizozemsko lestvico. Januarja 2011 se je kompilacija The Singles Collection ponovno uvrstila na irsko in britansko lestvico, in sicer na enainpetdeseto in sedemin\xc5\xa1tirideseto mesto.\n_START_SECTION_\nSingli\n_START_PARAGRAPH_\n23. septembra 2009 so ob objavi albuma The Singles Collection potrdili, da bodo kot edini singl s kompilacije izdali pesem\xc2\xa0\xc2\xbb3\xc2\xab. Na radijskih postajah so jo izdali 29. septembra 2009. Pesem je prejela pozitivne ocene s strani glasbenih kritikov in debitirala na prvem mestu lestvice Billboard Hot 100, s \xc4\x8dimer je podrla precej rekordov lestvice. Britney Spears je postala prva glasbenica po treh in prva glasbenica, ki ni sodelovala v oddaji Ameri\xc5\xa1ki idol po enajstih letih, katere pesem je debitirala na prvem mestu te glasbene lestvice. Bila je petnajsta pesem v zgodovini lestvice, ki je debitirala na vrhu te lestvice in tudi pesem z najkraj\xc5\xa1im naslovom, ki je debitirala na vrhu lestvice. Pesem \xc2\xbb3\xc2\xab\xc2\xa0je debitirala tudi na prvem mestu kanadske lestvice in zasedla eno izmed prvih desetih mest na avstralski glasbeni lestvici ter na lestvicah v mnogih evropskih dr\xc5\xbeavah, kot so Belgija (Valonija), \xc4\x8ce\xc5\xa1ka, Finska, Francija, Irska, Norve\xc5\xa1ka, \xc5\xa0vedska in Zdru\xc5\xbeeno kraljestvo."